**Auzi-ne**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mariei şi lui Marcel Dinu

Doamne sfinte, auzi-ne,

Cum ţi-auzi albinele!

Doamne sfinte, vezi-ne

Cum îţi vezi livezile!

Că pe meri sunt numai flori,

Iar pe noi numai sudori!

Doamne sfinte, plânge-ne!

Nu-ţi suntem noi sângele?!

Plânge-ne, îndură-te!

Nu-ţi suntem noi rudele?!

Noii huzuresc ciocoi

Noi – flămânzi şi trişti, şi goi!

Doamne bun, desprinde-ne

De pârjol şi grindine!

Culcă-ne, aşează-ne

Pruncuţii în leagăne!

Că mulţi dintre dânşii mor

În pântecul maicilor!

Nu mai vie stelele

Roşii! Cu smintelile

Ce vestiră ceţele

Şi pustietăţile!

Să răsară numai stea

Zidită de mâna ta!

Doamne drept, adună-ne

Lângă Prut şi Dunăre!

Înalţă-ne zilele

Lângă Tine ţine-le!

Că suntem copiii Tăi

Poate nu chiar cei mai răi!

Doamne sfinte, mută-ne

În bărbate tunete,

Să gonim tristeţile,

Toate strâmbătăţile!

Fraţi alăturea de fraţi

Ca şi brazii în Carpaţi!